ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

**ՈՐՈՇՈՒՄ**

**------------------- 2019 թվականի N - Լ**

**ԱՇԽԱՏԱՆՔԻ և ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ ՈԼՈՐՏԻ ԶԱՐԳԱՑՄԱՆ ՌԱԶՄԱՎԱՐՈՒԹՅԱՆԸ**

**ՀԱՎԱՆՈՒԹՅՈՒՆ ՏԱԼՈՒ ՄԱՍԻՆ**

Հայաստանի Հանրապետության կառավարության 2019 թվականի մայիսի 16-ի N 650-Լ որոշման N 1 հավելվածի 1-ին կետի համապատասխան՝ Հայաստանի Հանրապետության կառավարությունը որոշում է.

Հավանություն տալ՝

1. Աշխատանքի և սոցիալական պաշտպանության ոլորտի զարգացման ռազմավարությանը՝ համաձայն N 1 հավելվածի,

2. Հայաստանի Հանրապետության աշխատանքի և սոցիալական հարցերի նախարարին` մինչև յուրաքանչյուր տարվան հաջորդող ապրիլի 15-ը` միջոցառումների ծրագրում ներառված միջոցառումների նախորդ տարում ստացված և տվյալ տարվա համար ծրագրված արդյունքերի վերաբերյալ ամփոփ հաշվետվությունը տեղադրել նախարարության պաշտոնական կայքէջում:

Հավելված N1

ՀՀ կառավարության 2019 թվականի

--------------- --- ի N --Լ որոշման

**ԱՇԽԱՏԱՆՔԻ և ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ ՈԼՈՐՏԻ ԶԱՐԳԱՑՄԱՆ ՌԱԶՄԱՎԱՐՈՒԹՅՈՒՆ**

**I.ՆԵՐԱԾՈՒԹՅՈՒՆ**

Աշխատանքի և սոցիալական պաշտպանության ոլորտի զարգացման ռազմավարությունը (այսուհետ՝ Ռազմավարություն) մշակվել է ի կատարումն Հայաստանի Հանրապետության կառավարության 2019 թվականի մայիսի 16-ի N 650-Լ որոշման N 1 հավելվածի 1-ին կետի: Ռազմավարությունն ուղղված է քաղաքացիների կենսամակարդակի և սոցիալական վիճակի բարելավմանը, սոցիալական իրավունքների լիարժեք և արդյունավետ իրացմանը՝ հիմնված հավասար հնարավորությունների և աշխատանքի քաջալերման սկզբունքի վրա։

Սույն փաստաթղթի համար հիմք է ծառայում մարդու և քաղաքացու հիմնական իրավունքների և ազատությունների հիմնական երաշխիք հանդիսացող երկրի մայր օրենքը՝ Հայաստանի Հանրապետության Սահմանադրությունը (ուժի մեջ է մտել 22.12.2015թ.)։ Հայաստանի Հանրապետության Սահմանադրության 1-ին հոդվածով Հայաստանի Հանրապետությունը հռչակվել է ինքնիշխան, ժողովրդավարական, սոցիալական, իրավական պետություն: Սոցիալական պետության հիմնական գործառույթները սոցիալական պաշտպանվածության և մարդկանց բարեկեցության օրենսդրական երաշխիքների ապահովումն է, սոցիալական պաշտպանության ինստիտուցիոնալ համակարգերի ստեղծումը և դրանց բնականոն գործունեության, կենսապահովման նվազագույն պայմանների, մարդու զարգացման ապահովումը, սոցիալական ռիսկերի կառավարումը, սահմանադրական երաշխիքների անշրջելիության ապահովումը և այլն: Նշված երաշխիքներն իրացվել են Հայաստանի Հանրապետության Սահմանադրության 2-րդ գլխում, որով սահմանվել են մարդու և քաղաքացու հիմնական իրավունքներն ու ազատությունները և մասնավորապես 29-րդ, 83-րդ, 84-րդ, 86-րդ և 87-րդ հոդվածներն անդրադառնում են մարդու և քաղաքացու սոցիալական պաշտպանվածության հիմնական երաշխիքներին: Ռազմավարության մշակման հիմնական ուղենիշը Հայաստանի Հանրապետության կառավարության ծրագիրն է (ՀՀ կառավարության 08.02.2019թ. N65-Ա որոշմամբ հավանության արժանացած)՝ իրավիճակի, մարտահրավերների, և հնարավորությունների լայնածավալ վերանայման հիման վրա:

Սահմանադրության և Հայաստանի Հանրապետության կառավարության ծրագրի (08.02.2019թ. N 65-Ա) դրույթները գործնական քաղաքականություն դառնալու համար անհրաժեշտ է նոր ռազմավարություն, որը կհամապատասխանի աշխատանքի և սոցիալական պաշտպանության ոլորտի մարտահրավերներին, կսահմանի քաղաքականության գերակայությունները, առաջնահերթ ուղղությունները և հիմք կծառայի պետական իշխանության, տեղական ինքնակառավարման մարմինների ու քաղաքացիական հասարակության ինստիտուտների համար՝ մինչև 2023 թվականը ծայրահեղ աղքատությունը վերացնելու և աղքատությունը էապես նվազեցնելու վերաբերյալ կառավարության նպատակադրության իրականացման հստակ միջոցառումների մշակման գործում:

Ռազմավարությունը մշակվել է՝ հաշվի առնելով նաև 2016 թվականի հունվարի 1-ից պաշտոնապես ուժի մեջ մտած «Կայուն զարգացման 2030 օրակարգում» ներառված կայուն զարգացման 17 նպատակները, բաղկացած 169 թիրախներից, որոնք ընդունվել են աշխարհի երկրների առաջնորդների կողմից 2015թ. սեպտեմբերին կայացած ՄԱԿ-ի գագաթնաժողովի ժամանակ:

**II. ՌԱԶՄԱՎԱՐԱԿԱՆ ՆՊԱՏԱԿՆԵՐԸ ԵՎ ՍԿԶԲՈՒՆՔՆԵՐԸ**

Աշխատանքի և սոցիալական պաշտպանության ոլորտի ռազմավարական հիմնական նպատակներն են.

* սոցիալական իրավունքների իրացում և սոցիալական նվազագույն երաշխիքների ապահովում, այդ թվում՝ կենսաթոշակի իրավունքի ապահովում, աշխատանքային իրավունքների և ազատությունների պետական երաշխիքների սահմանում, աշխատանքի բարենպաստ պայմանների ստեղծման նպաստում, աշխատողների և գործատուների իրավունքների ու շահերի պաշտպանություն
* քաղաքացիների սոցիալական վիճակի և կենսամակարդակի բարելավում, այդ թվում՝ աշխատաշուկայում գործազրկության կրճատման, զբաղվածության աճի և բնակչության կայուն և ժամանակավոր զբաղվածության ապահովում, սոցիալական աջակցության համակարգի որակական բարեփոխում՝ քաղաքացիների և ընտանիքների կարիքների գնահատման, կայուն եկամտի աղբյուրների ձևավորման, համալիր աջակցության, նախաձեռնողականության և ինքնաիրացման խրախուսման միջոցով
* տարբեր խմբերի հավասար հնարավորությունների ապահովում և սոցիալական ներառում, այդ թվում՝ արժանապատիվ ծերացմանն ուղղված քաղաքականության մշակում և իրականացում, գենդերային հավասարություն և բռնության կանխարգելում, երեխաների իրավունքների ու շահերի արդյունավետ պաշտպանության քաղաքականության մշակում ու իրականացում, հաշմանդամություն ունեցող անձանց իրավունքների և շահերի պաշտպանության, սոցիալական ներառմանն ուղղված քաղաքականության մշակում և իրականացում
* սոցիալական պաշտպանության ոլորտի կառուցվածքային բարեփոխումների միջոցով քաղաքացիների սոցիալական իրավունքների ապահովման ինստիտուցիոնալ հիմքերի ստեղծում, ինտեգրված սոցիալական ծառայությունների համակարգի ներդրում, մատուցվող սոցիալական պաշտպանության ծառայությունների բարելավում, ինչպես նաև ծառայություն մատուցող գերատեսչություններում վերլուծական՝ մոնիթորինգի և գնահատման գործառույթների ուժեղացում, ծառայությունների թվայնացում
* աշխատանքի և սոցիալական հարցերի ոլորտի գործառույթների արդյունավետության բարձրացման նպատակով թվայնացման ու տեղեկատվական համակարգերի արդյունավետության բարձրացման ուղղությամբ քայլերի իրականացում
* ժողովրդագրական իրավիճակի բարելավմանն ուղղված քաղաքականության մշակում և իրականացում, աջակցություն բազմազավակ, երիտասարդ, գյուղաբնակ և այլ խմբերին պատկանող ընտանիքներին՝ թիրախային ծրագրերի մշակման և իրականացման միջոցով:

**Աշխատանքի և սոցիալական պաշտպանության ոլորտի ռազմավարական հիմնական սկզբունքներն են.**

* Աշխատանքի և սոցիալական պաշտպանության ոլորտի ռազմավարական հիմնական սկզբունքը իրավունքահենք լինելն է, ինչը նշանակում է, որ մշակվող և իրականացվող քաղաքականությունների կենտրոնում մարդու իրավունքներն են և առաջարկվող լուծումներն ու կարգավորումները ելնում են իրավունքների իրացման առաջնահերթությունից։

Սոցիալական քաղաքականության զարգացումները պետք է հիմնվեն նաև այն սկզբունքների վրա, որոնք ուղղակիորեն որոշում են դրա արդյունավետությունը:

Դրանցից առավել կարևորներն են.

- Սոցիալական արդարության և տնտեսական արդյունավետության սկզբունք. այս սկզբունքը պահանջում է սոցիալական արդարության սկզբունքների և տնտեսական արդյունավետության պահանջների համադրում:

- Սոցիալական պաշտպանության և ինքնապաշտպանության, օգնության և ինքնօգնության միասնության սկզբունք. սոցիալական պաշտպանության ցանկացած ձև չի կարող բավարարել մարդու սոցիալական պահանջմունքները, եթե այն չի հենվում այդ օգնության կարիքն ունեցող անձի ակտիվության վրա: Հակառակ դեպքում սոցիալական ծառայության տվյալ տեսակը ստացողը մշտապես գտնվում է կախվածության մեջ կամ այլ կերպ` առաջանում է սոցիալական խնամառություն:

- Ապակենտրոնացման սկզբունք. այն սոցիալական խնդիրները, որոնք կարելի է լուծել կազմակերպական տեղական մակարդակում պետք է չբարձրանան ավելի բարձր կազմակերպական մակարդակ: Ըստ էության սա բերում է անհատների, սոցիալական խմբերի, հասարակական կազմակերպությունների և իշխանության մարմինների գործունեության ինքնուրույնության, մի սկզբունք, որն օրգանապես առնչվում է նախորդ սկզբունքի հետ: Համաձայն այս սկզբունքի սոցիալական խնդիրների լուծման նախապընտրելի ձևը հասարակական կազմակերպությունների և համայնքների հետ համագործակցային եղանակն է:

- Սոցիալական նոր առաջնահերթությունների և կողմնորոշիչների որոնման անհրաժեշտություն. հիմնական պահանջմունքների` ֆիզիկական անձի կեցության համար անհրաժեշտ պայմանների (սնունդ, հագուստ, կացարան, բուժօգնություն, հիմնական ընդհանուր կրթություն, բնակարանային կոմունալ ծառայություններ) կարևորությանը զուգահեռ, սոցիալական քաղաքականությունը չի կարող սահամանափակվել, առավել ևս սպառվել, միայն դրանց բավարարմամբ: Ոչ նյութական պահանջմունքները` արդարություն, ճշմարտություն, մարդու և հանրության զարգացման համար առաջնահերթ կարևորություն ունեն: Վերջիններիս ապահովման անբավարար մակարդակը հանրային բացասական գործընթացների պատճառներից մեկն է, որը կարող է հանգեցնել սոցիալական ոլորտի ապամարդկային դառնալուն:

Այլ կարևոր սկզբունքներն են՝

* Կարիքի վրա հիմնված աջակցություն և աջակցության բազմազանություն
* Փոխհատվելիություն՝ անհավասարության բազմակի առանցքների փոխհարաբերումը
* Զրկանքների (որպես մարդու իրավունքների ոտնահարում) կառուցվածքային պատճառների ճանաչում և վերհանում
* Ապրանքների և ծառայությունների արդար բաշխում և բաշխման արդյունավետություն
* «Հնարավորությունների հավասարությունը» և արդյունքների հավասարությունը կենտրոնական գաղափար
* Ճանաչվածություն – ներկայացվածություն - վերաբաշխում մոդել
* Տեղեկատվության ապահովում և տեղեկատվության հավասար հասանելիություն
* Փոխվստահություն, մասնակցայնություն և համագործակցություն
* Սոցիալական համերաշխություն և սոցիալական համախմբվածություն
* Սոցիալական գործընկերություն:

**III. ԻՐԱՎԻՃԱԿԻ ՀԱՄԱՌՈՏ ՆԿԱՐԱԳԻՐ**

Հասարակության սոցիալական իրավիճակի բնութագիրը լավագույնս տրվում է հասարակության սոցիալական բևեռացվածության և աղքատության ցուցանիշների միջոցով, որոնք բազմաչափ երևույթներ լինելով, ի ցույց են դնում սոցիալական հիմնախնդիրների ամբողջ առանցքը։

Համաձայն ՀՀ ՎԿ 2017թ. ՏՏԿԱՀ-ի աղքատության մակարդակը կազմում է 25.7 %, իսկ ծայրահեղ աղքատությունը՝ 1.4%: Այս տարիների ընթացքում աղքատության գնահատման մեթոդաբանությունը վերանայվել է, ներդրվել են նաև երկու այլ մոտեցումներ: Դրամային աղքատությունն ինքնին բազմաչափ է, սակայն բարեկեցության բոլոր տեսանկյունները չի նկարագրում: Ըստ սահմանման, շինարարությունը, պատշաճ առողջապահությունը և համարժեք կրթությունն աղքատության չափումներ են, որոնք դրամային աղքատության ցուցանիշով լիարժեքորեն չեն գնահատվում: Բազմաչափ աղքատությունը բնութագրող զրկանքների ուսումնասիրությունը դրամային աղքատության վերլուծությունը լրացնում է ոչ դրամային արժեք կրող տեղեկատվությամբ: Բազմաչափ աղքատության ներկայումս կիրառվող 5 չափումներն են՝ հիմնական կարիքները՝ ծայրահեղ աղքատություն, բնակարանային պայմաններ, կրթություն, առողջապահություն և աշխատանք: Նշված չափումները բնութագրում են հիմնականում մարդու և նրա ընտանիքի սոցիալական վիճակը: Համաձայն ՀՀ ՎԿ-վերլուծության տվյալների «2010-2017թթ. ժամանակահատվածում անհատների տեսակարար կշիռը, ովքեր ապրել են բոլոր հինգ չափումների մասով, որևէ զրկանքներ չկրող տնային տնտեսություններում, 20.0 տոկոսից աճելով կազմել է 32.6%:»[[1]](#footnote-2), ինչը նշանակում է, որ բնակչության 67.4 %-ն առնվազն մեկ չափումով զրկանք է կրում: Ընդ որում, վերոհիշյալ տվյալների դինամիկան տարբեր է Երևանում, այլ քաղաքներում և գյուղական բնակավայրերում: ՀՀ ՎԿ-ն կիրառում է Հայաստանում աղքատության և սոցիալական պատկերի նկարագրման երրորդ՝ ԵՄ-ի կողմից ընդունված Եվրոստատի կիրառած, զրկվածության ցուցանիշների մեթոդաբանությունը կամ սոցիալական բացառումները[[2]](#footnote-3): Նյութական բացառումները ԵՄ-ի մոտեցումներով այն ցուցանիշն է, որն արտահայտում է մարդկանց մեծամասնության կողմից որոշ ցանկալի կամ նույնիսկ անհրաժեշտ ապրանքների ձեռք բերման անկարողությունը` համապատասխան ընդունելի կյանք վարելու համար: Սոցիալական բացառումները 9 կամ, արդեն 2019թ.ից 13 ցուցանիշներից բաղկացած հավաքածու է: Զրկվածության տարածվածության ցուցանիշը (13 ցուցանիշներից կազմված) հաշվարկվելու է հետևյալ կերպ՝ նյութական զրկվածության շեմը 13 ցուցանիշներից առնվազն 5-ի առկայությունն է (2017թ. համար՝ 60%), իսկ սուր նյութական զրկվածության շեմը՝ 13-ից առնվազն 7-ի առկայությունը (2017թ. համար՝ 48%):

Աղքատության մակարդակի ավելի ամբողջական և առարկայական պատկերի մասին խոսուն ցուցանիշ է Ջինիի գործակիցը, սոցիալական քաղաքականության տեսանկյունից՝ մտահոգիչ՝ մանկական աղքատությունը: Մանկական տարիքում ձևավորվում է մարդը և քաղաքացին, որը Հայաստանի զարգացման և հզորացման կարևոր հենասյուներից է: Մանկական աղքատությունը կարևորվում է իր հեռահար ոչ ցանկալի հետևանքներով: Ըստ էության մանկական աղքատությունն է վերարտադրվող աղքատության պատճառը: Չնայած վերջին տարիներին արձանագրվել է մանկական աղքատության մակարդակի նվազում, սակայն այն չունի ցանկալի ընթացք: ՀՀ ՎԿ տարեկան ՏՏԿԱՀ-ներում գնահատվում է նաև մանկական բազմաչափ աղքատությունը: Այն ունի իր առանձնահատկությունները՝ որպես ուղեցուցային սկզբունք օգտագործելով Երեխայի իրավունքների մասին կոնվենցիան: Հիմնվելով կենսափուլային մոտեցման վրա՝ վերլուծությունը տրոհված է երեք տարիքային խմբերի (0-5, 6-14, 15-17), որտեղ վերլուծության միավորը երեխան է, այլ ոչ թե տնային տնտեսությունը, քանի որ մանկական աղքատությունը զգալիորեն տարբերվում է մեծահասակների աղքատությունից. կիրառվում է երեխայի կարիքների ամբողջական դիտարկման մոտեցում, միաժամանակ չափվում են դրամական աղքատությունն ու բազմաչափ խոցելիությունը. հարստացվում է համընկնող խոցելիության վերլուծության և (բազմակիորեն) խոցելիների աշխարհագրական և սոցիալ-տնտեսական նկարագրի վերաբերյալ գիտելիքը՝ մատնանշելով արդյունավետ քաղաքականության մշակման մեխանիզմները:

Աղքատության վրա ազդող գործոնների վերլուծությունը ցույց է տալիս, որ ուղղակի կապ գոյություն ունի աղքատության մակարդակի և տնային տնտեսությունում երեխաների թվի միջև՝ որքան շատ է երեխաների քանակը, այնքան բարձր է աղքատության մակարդակը և աղքատության ու ծայրաստիճան աղքատության մեջ հայտնվելու ռիսկը: Հատկանշական է, որ չնայած գյուղական վայրերում աղքատության ընդհանուր մակարդակը մի փոքր է ավելի ցածր քաղաքայինից, սակայն գյուղում ապրող երեխաներն ավելի հաճախ են լինում աղքատ: Ընտրանքային հետազոտությունները վկայում են նաև կրթական մակարդակի և աղքատության մեջ հայտնվելու ռիսկի միջև ուղղակի կապի մասին: Այդպիսի հարաբերությունը առավել ցայտուն է արտահայտվում բարձրագույն կրթություն ունեցողների համար։ Հատկանշական է նաև, որ ծայրաստիճան աղքատության ռիսկը ամենաբարձրն է միջնակարգ կրթություն ունեցողների համար, որը նույնպես կապված է մասնագիտության բացակայության, ինչպես նաև այն փաստի հետ, որ միջնակարգ կրթությամբ անձինք կազմում են գրանցված գործազուրկների քանակի կեսից ավել։ Գյուղական բնակչության աղքատությունը պայմանավորող գործոններից, բացի վերը նշված՝ գյուղատնտեսությամբ զբաղվելու համար աննպաստ պայմանների և տնտեսության ապրանքայնության ցածր աստիճանից, կարևոր դեր ունեն նաև տնօրինվող հողակտորի չափերը, փոխառու ֆինանսական միջոցներից օգտվելու հնարավորությունները, ինչպես նաև գյուղմթերքների իրացման հիմնական շուկաների հետ ճանապարհային կապի վիճակը: Ինչպես վկայում են հետազոտությունների արդյունքները, որքան մեծ է հողակտորը, այնքան փոքր է աղքատության ռիսկը: Ինչ վերաբերում է ճանապարհների առկայությանը, ապա ճանապարհի բացակայությունը կամ դրա դժվարանցանելի լինելը զգալիորեն խոչընդոտում են գյուղական բնակչության շարժունակությունը, ավելացնում գյուղմթերքների իրացման ծախսերը և էականորեն սահմանափակում գյուղական բնակչության զբաղվածության հնարավորությունները իրենց բնակավայրից դուրս: Պատահական չէ, որ համաձայն Հայաստանի առավել աղքատ համայնքներում անցկացված հետազոտության, ամենաաղքատ գյուղական համայնքների համար բնորոշ է վատ ճանապարհային կապը մարզկենտրոնների և այլ բնակավայրերի միջև:

Աղքատության վերլուծության վերը նշված արդյունքները թույլ են տալիս բացահայտել աղքատների հիմնական խմբերը: Դրանք են`

(i) բազմանդամ, հատկապես՝ բազմազավակ ընտանիքների անդամները,

(ii) գործազուրկներն ու ցածր աշխատավարձով աշխատողները (ներառյալ կրթության, մշակույթի և արվեստի աշխատողներ),

(iii) փախստականներն ու հետբախումային խմբերը, հատկապես` հանրակացարաններում և ժամանակավոր կացարաններում բնակվող,

(iv) միայնակ թոշակառուների և հաշմանդամների այն մասը, որոնք բացի թոշակային ապահովումից, եկամտի այլ աղբյուրներ չունեն:

Այս իրավիճակում պետության կողմից իրականացվող սոցիալական քաղաքականության արդյունավետությունը բավարար չէ։ Մասնավորապես, ընտանիքի կենսամակարդակի բարձրացմանն ուղղված նպաստների համակարգի գործածմամբ խոսքն առավելապես ոչ թե աղքատության հաղթահարման, այլ մեղմացման մասին է։ Այդ իսկ պատճառով դրա ազդեցությունն առավել նկատելի է ծայրահեղ աղքատության վրա: Նպաստի ձևով ստացված եկամուտը ընտանիքի ամբողջական եկամուտից հանելու պարագայում ծայրահեղ աղքատությունը Հայաստանում կավելանար շուրջ 2.5 անգամ՝ 1.4%-ից դառնալով 4%: Մանկական աղքատության վրա նպաստի ազդեցություն ավելի մեծ է, քանի որ նպաստների համակարգում երեխա ունեցող ընտանիքների թիվը կազմում է շուրջ 75 %, իսկ երեխաները՝ բոլոր երեխաների շուրջ 24%-ը: Համաձայն ՀՀ ՎԿ 2017թ. ՏՏԿԱՀ-ի «աղքատության հաղթահարման համար Հայաստանին անհրաժեշտ է 65.2 մլրդ. դրամ կամ ՀՆԱ-ի 1.2 % կազմող գումար` ի լրումն սոցիալական աջակցության համար արդեն իսկ հատկացված միջոցների, ենթադրելով, որ սոցիալական աջակցությունը բարձր հասցեականությամբ կտրամադրվի միայն աղքատներին: Ծայրահեղ աղքատության վերացումը կպահանջի 1.4 մլրդ. դրամ կամ ՀՆԱ-ի 0.02 %-ը` ի հավելումն ծայրահեղ աղքատներին արդեն իսկ ուղղված սոցիալական աջակցության և ապահովելով բարձր հասցեականություն:

Այսպիսով, չնայած աղքատության մեղմացմանն ուղղված սոցիալական աջակցության համակարգի առկայությանը, հիմնականում նպաստառու ընտանիքների պարագայում աջակցությունը կրում է երկարաժամկետ բնույթ՝ չհանգեցնելով կյանքի որակի փոփոխության։ Ավելին, ձևավորվել է վերարտադրվող աղքատության մշակույթը, որը խոչնդոտում է քաղաքացիների ակտիվությանն ու նախաձեռնությանը, հաճախ ձեռնպահ պահում աշխատանքային գործունեության մեջ ներգրավվելուց՝ նույնիսկ այդ հնարավորության առկայության պարագայում: Մասնավորապես, 2018թ. դրությամբ նպաստի համակարգում ընդգրկված ընտանիքների 27.5%-ը նպաստ էր ստանում 10 և ավել տարիներ, 34.3%-ը՝ 5-10 տարի։ Հարկ է նշել, որ ցուցանիշները 2019-ին բարելավվել են՝ 10 և ավել տարիներ նպաստառու ընտանիքների համամասնությունը նվազել է մինչև 13.5 %, 5-10 տարի նպաստառու ընտանիքների համամասնությունը նվազել է մինչև 29.9%: Ցուցանիշների նվազման հիմքերից մեկը ոլորտում վարչարարության նկատմամբ հսկողության մեծացումն է՝ հարուցված շուրջ 250 քրեական գործերով։ Նշված իրավիճակը հետևանք է նաև սոցիալական աշխատողի ինստիտուի դեռևս անբավարար մակարդակի։ 2019 թվականին ՀՀ Աշխատանքի և սոցիալական հարցերի նախարարության կողմից հասարակական կազմակերպությունների հետ համատեղ իրականացված սոցիալական աշխատուժի քարտեզագրման արդյունքները ցույց են տալիս, որ պետական հատվածում սոցիալական աշխատանք ենթադրող հաստիքների ճնշող մեծամասնությունը զբաղեցված է ոչ պրոֆեսիոնալ սոցիալական աշխատողների կողմից, այլ սոցիալական աջակցության համակարգի երկարաբնակ աշխատակիցների, որոնք հիմնականում պահպանել են նպաստը բաժանողի գործառույթն և հասարակական ընկալումը։ Սոցիալական աշխատանք մասնագիտությամբ կրթություն իրականացնող հինգ բուհերից շրջանավարտները հակված չեն դիմել պետական հատվածում սոցիալական աշխատողների կարիքը համալրելու համար՝ պայմանավորված անբարենպաստ աշխատանքային պայմաններով՝ ցածր վարձատրություն, տունայցերի ֆինանսավորման բացակայություն, տեխնիկական անբավարար հագեցվածություն ևն։ Ստեղծված իրավիճակը հանգեցնում է կյանքի դժվարին իրավիճակում գտնվող անձանց և ընտանիքների կարիքների ոչ բավարար գնահատման՝ նվազեցնելով տրամադրվող սոցիալական ծառայությունների արդյունավետությունն ու որակը։ Բացի այդ, հաճախ այդ ծառայությունները փոխկապակցված չեն։ Ծառայության կարիքն ունեցող մարդը ստիպված է դիմել մի շարք տարբեր կառույցներ և գրասենյակներ՝ արդյունքում հաճախ չստանալով անհրաժեշտ ծառայությունը բավարար որակով։ Այսպես, կյանքի դժվարին իրավիճակում գտնվող անձը ստիպված է առանձին զբաղվածության կարիքի գնահատման համար դիմել զբաղվածության կենտրոն, սոցիալական կարիքի գնահատման համար՝ սոցիալական աջակցության տարածքային մարմին, այն դեպքում, երբ զբաղվածության կարիքը սոցիալական կարիքի մի մասն է։ Նման իրավիճակը առաջ է բերում պետական ռեսուրսների չարդարացված ծախս՝ ոչ բավարար արդյունքով՝ հարուցելով նաև հանրային դժգոհության մեծ աստիճան սոցիալական ծառայությունների որակից։ Գործող համակարգը ելնում է նաև ոչինչ կամ ամեն ինչ սկզբունքից, երբ անապահովության միավորը հանգեցնում է թե նպաստի իրավունակության ձեռք բերմանը, թե մի շարք հարակից արտոնությունների՝ ինչպես զեղծեր կրթական և առողջապահական համակարգերում, կոմունալ սուբսիդիաներ։ Սա ստեղծում է իրավիճակ, երբ անձը, նպաստի կարիք չունենալով, ձգտում է նպաստի իրավունակության՝ հարակից արտոնությունների համար։

Մեծ խնդիր է սոցիալական աջակցության համակարգում կացարանի աջակցության տրամադրումը։ Հետազոտությունները և վիճակագրական կոմիտեի տարեկան հրապարակումները ցույց են տալիս, որ բնակարանային ապահովվածությունը աղքատության հիմնական պատճառներից է։ Այս ուղղությամբ նախկինում ձեռնարկված քայլերի տրամաբանությունը եղել է սոցիալական բնակարանային առանձնացված ֆոնդի ձևավորումը, որը հանգեցրել է հասարակության ներսում սոցիալապես խոցելի խմբերի հանրային մեկուսացմանը, խնդիրների խորացմանը՝ դրանք լուծելու փոխարեն։ Դիտարկումները վկայում են, որ նման միջավայրերը առավելապես բնութագրական են դարձել ծայրահեղ աղքատ խմբերի կուտակման տեսանկյունից՝ հանգեցնելով յուրօրինակ գետտոների ձևավորման հատկապես քաղաքային բնակավայրերում։

Միջազգային փորձը վկայում է, որ սոցիալական աջակցության տրամադրման անթերի հասցեականություն ապահովելը շատ անհավանական է, ուստի աղքատության հաղթահարման համար պահանջվող փաստացի միջոցներն իրականում շատ ավելին են:»:[[3]](#footnote-4)Աղքատության հաղթահարման լավագույն և արժանապատիվ միջոցը աշխատանքն է՝ դրան ուղղված դրամական միջոցները: Միաժամանակ, աղքատության, հատկապես ծայրահեղ աղքատության վրա նպաստների համակարգի ազդեցության ցուցանիշների և Ջինիի գործակցի մեծության դինամիկայի տվյալների համադրումը խոսում է ընտանիքների փաստացի եկամուտների շատ ցածր մակարդակի մասին: Ընդ որում ցածր են նաև աշխատանքի վարձատրությանն ուղղված միջոցների չափերը:

Հայաստանի աշխատաշուկայում կա առաջարկի և պահանջարկի քրոնիկ անհամապատասխանություն, առանձին մասնագիտությունների գծով թափուր աշխատատեղերի լրացման խոչընդոտներ, գործազրկության բարձր մակարդակ: Աշխատաշուկայի տարածքային անհամամասնություններով պայմանավորված առանձին տարածաշրջաններում առկա է գործազրկության մակարդակների էական տարբերություն, գյուղական համայնքներում բնակչության թերզբաղվածություն, ինչպես նաև ոչ գյուղատնտեսական զբաղվածության ցածր մակարդակ: Աշխատաշուկայում կան անմրցունակ անձանց զբաղվածության ապահովման դժվարություններ: Կանանց շրջանում գործազրկության միջին հանրապետական ցուցանիշից բարձր մակարդակ կա, ինչպես նաև առաջին անգամ աշխատաշուկա մուտք գործող երիտասարդների աշխատանքի տեղավորման հնարավորությունների ցածր մակարդակ: Բացակայում է պետական-մասնավոր հատվածների միջև, այդ թվում` աշխատանքի տեղավորման ծառայություններ մատուցող ոչ պետական կազմակերպությունների հետ գործակալության գործընկերային և փոխշահավետ համագործակցություն:

Մինչև 2013 թվականի օգոստոսը գործում էր Աշխատանքի պետական տեսչությունը, որը իրականացնում էր պետական հսկողություն և վերահսկողություն՝ գործատուների կողմից աշխատանքային օրենսդրության դրույթների կատարման նկատմամբ: Աշխատանքի պետական տեսչության վերակազմակերպումից հետո, 2013 թվականից սկսված՝ շարունակական վերափոխումների արդյունքում ներկայում ստեղծվել է Առողջապահական և աշխատանքի տեսչական մարմինը: Առողջապահական և աշխատանքի տեսչական մարմնի կանոնադրության համաձայն՝ նրան վերապահված է միայն աշխատողների առողջության պահպանման և անվտանգության ապահովման հետ կապված հարաբերությունների նկատմամբ վերահսկողությունը և մինչև 18 տարեկան անձանց, ինչպես նաև հղի կամ երեխային կրծքով կերակրող կանանց և երեխա խնամող աշխատողների համար աշխատանքային օրենսդրությամբ սահմանված երաշխիքների ապահովման նկատմամբ վերահսկողությունը: Այսինքն, ներկայումս չի իրականացվում աշխատանքային օրենսդրության պահանջների պահպանման նկատմամբ ամբողջական պետական վերահսկողություն:

Հայաստանում բնակչությունը շարունակելու է ծերանալ: Պետության տեսանկյունից՝ նվազող բնակչության բերած հիմնական մտահոգություններն են ապագա տնտեսական աճի հնարավորության նվազում, բնակչության ծերացում՝ իր հետևանքներով, շնչին ընկնող ծախսերի ավելացում՝ հատկապես գյուղական վայրերում, ազգային անվտանգության խնդիր: Տարեցների սոցիալական պաշտպանության ոլորտում գործող սոցիալական ծառայությունների տրամադրման համակարգը բավարար չի եղել մինչև օրս և տարեցներին տրամադրվող սոցիալական ծառայությունները աշխարհագրորեն բաշխվել են անհամաչափորեն: Խնամքի կարիք ունեցող տարեցներին մատուցվող սոցիալական և առողջապահական ծառայությունների որակը եղել է ոչ բավարար և անմատչելի: Տարեցների իրազեկվածությունը սեփական իրավունքների և գործող ծառայությունների վերաբերյալ ցածր է: Բացակայում են պետական և համայնքային մակարդակներում որոշումների կայացմանը տարեցների մասնակցության ապահովման մեխանիզմները: Բացակայում են պետության կողմից ոչ պետական կազմակերպություններին տարեցների խնամքի և աջակցության ծառայությունների պատվիրակման «մրցակցային» մեխանիզմները, ինչպես նաև իրավական կարգավորումները:

Չնայած պետական մարմինների կողմից, հասարակական կազմակերպությունների և միջազգային կառույցների աջակցությամբ իրականացվել են տարբեր ոլորտներում գենդերային հավասարությանն ուղղված մի շարք աշխատանքներ և դրվել են ներգործուն միջավայրի ստեղծման անհրաժեշտ հիմքերը՝ ոլորտային և միջոլորտային ուղղորդված քաղաքականության իրականացման համար, գենդերային հավասարության հասնելու ճանապարհին առկա են մի շարք խոչընդոտներ և մարտահրավերներ: 2016 թվականին Հայաստանի Հանրապետությունը «Գենդերային ճեղքվածքի ցուցանիշով» 145 երկրների ցանկում 102-րդ տեղում էր, 2017 թվականին՝ 97-րդ, իսկ 2018 թվականին՝ 98-րդ տեղում: Տնտեսական գործունեության ոլորտում «Գենդերային անհավասարակշռության ցուցանիշներով» (տղամարդկանց և կանանց զբաղվածության մակարդակի հարաբերակցություն, հավասար վարձատրությունը միևնույն կամ համարժեք աշխատանքի դիմաց և այլն) Հայաստանի Հանրապետությունը 72–րդ տեղում է: Խնդրահարույց է քաղաքականության ոլորտում գենդերային հավասարության ճեղքվածքի ցուցանիշը, որով Հայաստանի Հանրապետությունը 115–րդ տեղում է: Հայաստանի Հանրապետության աշխատանքային շուկայում կանանց տնտեսական ակտիվության մակարդակը 52.8% է, որը զգալիորեն ցածր է, քան տղամարդկանցը՝ 70.7% («Հայաստանի կանայք և տղամարդիկ, 2018» վիճակագրական գրքույկ)։ Տնտեսապես ոչ ակտիվ կանանց 47.0%-ը տնային տնտեսուհիներն են կամ տնային տնտեսությամբ զբաղվողների 98.5%-ը կանայք են, ընդ որում, այդ կանանց 42.4%-ն ունի բարձրագույն կամ միջին մասնագիտական կրթություն («Աշխատանքի շուկան Հայաստանի Հանրապետությունում, 2018» վիճակագրական ժողովածու)։ Գործատուների 79.6%-ը և ինքնազբաղվածների 54.4%-ը տղամարդիկ են,մինչդեռ առանց վարձատրության աշխատողների մեջ կանայք կրկնակի գերազանցում են տղամարդկանց («Հայաստանի կանայք և տղամարդիկ, 2018» վիճակագրական գրքույկ)։ Կանանց միջին աշխատավարձը ցածր է տղամարդկանց աշխատավարձից 32.5 %-ով («Հայաստանի կանայք և տղամարդիկ, 2018» վիճակագրական գրքույկ), իսկ եկամուտների մասով տարբերությունն է՛լ ավելի մեծ է և հասնում է 40%-ի (2013թ.), թեև զբաղված կանանց 57.9%-ը, իսկ զբաղված տղամարդկանց՝ 47%-ն ունեն բարձրագույն կամ միջին մասնագիտական կրթություն («Աշխատանքի շուկան Հայաստանի Հանրապետությունում, 2018» վիճակագրական ժողովածու)։

2017 թվականի դեկտեմբերին Հայաստանի Հանրապետությունն ընդունել է ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին ՀՀ օրենքը, որով պետությունը հանձնառություն է ստանձնել հետևողական ջանքեր գործադրել ընտանեկան բռնության կանխարգելման և բռնության ենթարկված անձանց պաշտպանության ուղղությամբ։ Ձևավորվել է Ընտանեկան բռնության կանխարգելման խորհուրդը, որում ներառված են պետական լիազոր մարմինների և քաղաքացիական հասաարակության ներկայացուցիչներ։ Միևնույն ժամանակ, ընտանեկան բռնության երևույթը շարունակում է մնալ հանրային կարևոր խնդիր, որի պարագայում հաճախ խնդրահարույց է նաև հանրության կողմից դրան արձագանքը ձևավորված կարծրատիպերի շրջանակում, ինչը նաև քաղաքական շահարկումների պարարտ հող է ստեղծում՝ ստվերելով բռնության ենթարկված անձանց իրավունքների պաշտպանությունն ու բռնության խորքային պատճառների հասկացումը։

Հայաստանի Հանրապետությունում երեխաների իրավունքների պաշտպանության ոլորտում 2000-ականներից սկսած իրականացվում են բարեփոխումներ, որոնք նպատակաուղղված են ապաինստիտուցիոնալացման և խնամքի այլընտրանքային ձևերի զարգացման միջոցով երեխայի՝ ընտանիքում ապրելու ու դաստիարակվելու իրավունքի ապահովմանը, այդ թվում կարևորելով նաև հաշմանդամություն ունեցող բոլոր երեխաների համար այս իրավունքի ապահովման անհրաժեշտությունը և նրանց խնամքն ընտանեկան միջավայրում կազմակերպելը։ Ինչպես ցույց են տալիս իրականացված գնահատումները և ոլորտի վիճակագրությունը, իրականացված միջոցառումները դեռևս չեն հանգեցրել բավարար արդյունքների և կարիք ունեն զգալի բարեփոխման՝ բարձրացնելով իրականացվող ներդրումների արդյունավետությունը և երեխաների իրավունքների գործուն պաշտպանությունը։ ՀՀ կառավարության, միջկառավարական, միջազգային ու տեղական քաղաքացիական հասարակության կազմակերպությունների միջև շարունակական համագործակցության արդյունքում Հայաստանում պետական ֆինանսավորմամբ շուրջօրյա հաստատություններում գտնվող երեխաների թիվը 2006 թվականի 11 000-ից նվազել է մինչև մոտ 3700 (2014 թ. սեպտեմբերի դրությամբ) և 3000՝ (2017 թ. վերջի դրությամբ)։ Այժմ Հայաստանի Հանրապետության կառավարությունը նախաձեռնում է բարեփոխումների նոր փուլը՝ նպատակ ունենալով իրականացնել երեխաների պաշտպանության համակարգի և նրանց իրավունքների գործուն իրացման համար անհրաժեշտ միջավայրի ստեղծման համալիր միջոցառումներ՝ ելնելով առկա իրավիճակից, հիմնվելով նախորդ փուլերի ընթացքում քաղած դասերի և փորձառության վրա, ինչպես նաև առաջնորդվելով երկրի միջազգային հանձնառություններով և ոլորտում գործող միջազգային պարտավորություններով։

Շուրջօրյա խնամքի հաստատություններում գտնվող երեխաների ավելի քան 90 տոկոսը ունեն կենսաբանական ընտանիքներ և հաստատություններում են հայտնվում հիմնականում երկու պատճառով՝ հաշմանդամություն ունենալու և ընտանիքների սոցիալ-տնտեսական ոչ բարվոք իրավիճակի հետևանքում։ Կյանքի դժվարին իրավիճակում հայտնվող և հաստատություններ ուղեգրվող երեխաների տվյալների վերլուծությունն ըստ աշխարհագրության ցույց է տալիս նաև, որ նման երեխաների թիվն ավելի մեծ է այն բնակավայրերում, որտեղ գործում են հաստատություններ, ինչն անուղղակի վկայություն է այն հանգամանքի, որ հաստատության առկայությունը ստիպում է ընտանիքներին և իրավասու կառույցների ներկայացուցիչներին երեխային ընտանիքից դուրս բերելն ու հաստատությունում տեղավորելը դիտել իբրև հաճախ չհիմնավորված այլընտրանք։ Կենսաբանական ընտանիքում խնամքի անհնարինության պարագայում խնամատարության ինստիտուտի զարգացմանը խոչընդոտել են ինչպես իրավական դաշտի անկատարությունն, այնպես էլ դրա համակարգված զարգացման ուղղությամբ նախկինում պետական լիազոր մարմնի կողմից ցուցաբերվող ոչ բավարար քաղաքական կամքն ու հետևողականությունը՝ հատկապես ավելի վաղ տարիքի երեխաներին խնամատարության հանձնելու մասով։ 2019 թվականի հունիսին ընդունված ՀՀ կառավարության որոշմամբ հստակեցվել և բարելավվել են խնամատարության որոշ ընթացակարգեր, որոնք բարենպաստ հիմք են ստեղծում խնամատարության խթանման համար։

Հայաստանի Հանրապետությունից որդեգրվող երեխաների զգալի մասը որդեգրվում է օտարերկրացիների կողմից, այսպես, 2017 թվականին որդեգրված երեխաների թիվը կազմել է 56, որոնք հիմնականում որդեգրվել են օտարերկրացիների կողմից։ Հաշմանդամություն ունեցող երեխաների որդեգրումը իրականացվում է գերազանցապես օտարերկրացիների կողմից։ Օտարերկրացիների կողմից որդեգրման համակարգող լիազոր մարմինը ՀՀ արդարադատության նախարարությունն է, տեղական որդեգրումների մասով պատասխանատվությունների բաշխված են մի քանի օղակների միջև, ինչը նույնպես խնդրահարույց է։ Խնամակալության մասով առկա չէ կենտրոնացված հաշվառման որևէ կարգ, ինչպես նաև գրեթե չի գործում պետական աջակցության որևէ մեխանիզմ, որը ստեղծում է իրավիճակ, երբ կենսաբանական ընտանիքում խնամքի անհնարինության դեպքում առավել նախընտրելի ձևաչափը՝ խնամակալությունը պետության կողմից փաստացի չի խրախուսվում։ Միաժամանակ, հաշվի առնելով այն հանգամանքը, որ խնամքի հաստատություններում գտնվող երեխաների ճնշող մեծամասնությունն ունեն կենսաբանական ծնողներ, ակնհայտ է, որ կենսաբանական ծնողների մահվան արդյունքում երեխաները չեն հայտնվում հաստատություններում՝ ի շնորհիվ խնամակալության։ Չի գործում երեխաների պաշտպանության ոլորտի մոնիտորինգի և գնահատման ինստիտուցիոնալ համապարփակ մեխանիզմ։

Երեխաների պաշտպանության հանձնաժողովը ունի սահմանափակ գործառույթներ և վերջին տարիներին գրեթե չի գործել։ Ոլորտի վիճակագրությունը կարիք ունի համակարգման և համարժեքության բարձրացման։ Երեխաների պաշտպանության եռաստիճան համակարգը և ոլորտում պարտականությունների բաշխումն ու ուղղորդումը հստակ չէ։ Արդյունքում առկա են գործառույթներ, որոնցով փաստացի որևէ կողմի կողմից գործուն գործառություն չի ապահովվում, ինչպես թափառաշրջիկ և մուրացիկ երեխաները, աշխատանքային շահագործումը, կրթության համակարգից դուրս մնալը և այլն։ Կառավարությունը հետևողական է լինելու երեխաների մուտքը մանկատներ կանխարգելելու, նրանց ընտանիք վերադարձնելու, ինչպես նաև մանկատնից դուրս եկող երիտասարդների անկախ կյանքի կազմակերպման գործընթացը սահուն կազմակերպելու հարցում։

Հաշմանդամության ոլորտը կարգավորող օրենսդրական ակտերում առկա են հակասություններ, բացեր և անհամապատասխանություններ միջազգային կոնվենցիոն նորմերին: Առկա է միայն բժշկական մոտեցում հաշմանդամություն ունեցող անձանց խմբերի հիմնահարցերին: Այս հանգամանքը խոչընդոտում է լիարժեք ձևով պաշտպանել հաշմանդամություն ունեցող անձանց իրավունքները, հիմնարար ազատությունները և հարգել նրանց արժանապատվությունը: Ավելին` նկատի ունենալով, որ թեկուզ ամենակատարյալ օրենսդրության դեպքում իրավական ակտերի արդյունավետ իրացման համար անհրաժեշտ են համապատասխան երաշխիքներ, անհրաժեշտ է նաև ստեղծել համապատասխան կիրառման մեթոդներ, նյութական ռեսուրսներ ու իրավական պայմաններ: Հայաստանի Հանրապետությունում հաշմանդամության ոլորտում որդեգրած քաղաքականությունն պետք է ուղղված է հաշմանդամություն ունեցող անձանց սոցիալական ներառմանը, իրավահավասարության խթանմանը և նրանց համար հավասար հնարավորությունների ստեղծմանը:

Ցանկացած երկրի կենսաթոշակային համակարգ պետք է լուծի մեկ խնդիր. կենսաթոշակառուներին տրամադրել պատշաճ չափի կենսաթոշակներ` բավարար կենսամակարդակ ապահովելով կենսաթոշակառուների համար: Հայաստանում վերջին 20 տարիների ընթացքում արձանագրված սոցիալ-տնտեսական իրողությունների արդյունքում ձևավորված իրավիճակը, այս առումով, հեռու է բավարար լինելուց. չնայած կենսաթոշակների ֆինանսավորումը ՀՀ պետական բյուջեի ամենամեծ ծախսային ծրագիրն է, իսկ ՀՀ կառավարությունը շարունակաբար ավելացնում է կենսաթոշակներին ուղղվող միջոցները` կենսաթոշակների չափերը շարունակում են մնալ ցածր և չեն կատարում իրենց հիմնական գործառույթը:

2012թ.-ից հանրապետությունում սկսել է ինտեգրված սոցիալական ծառայությունների (ԻՍԾ) համակարգի ներդրումը, որի բաղադրիչները սահմանվել են «Սոցիալական աջակցության մասին» ՀՀ օրենքով: Դրանք են լիազորած պետական մարմինը (ՀՀ ԱՍՀՆ), միջգերատեսչական սոցիալական համագործակցության կողմերը, աջակցող ցանցը կամ սոցիալական համագործակցության համաձայնագրի կողմերը, համալիր սոցիալական ծառայությունների տարածքային կենտրոնը, սոցիալական ծառայություններ տրամադրող (սոցիալական աջակցության, սոցիալական ապահովության, զբաղվածության, բժշկասոցիալական փորձաքննության հանձնաժողովներ) տարածքային մարմինները, ընտանիքի սոցիալական գնահատման համակարգը և միասնական տեղեկատվական համակարգը: ԻՍԾ համակարգի ձևավորման իրավական դաշտն ամբողջությամբ ձևավորված է: ԻՍԾ համակարգի բաղադրիչների ուղղությամբ աշխատանքերի ընթացքը, ընդհանրապես իրավիճակը, տարբեր են: Համալիր սոցիալական ծառայությունների տարածքային կենտրոնում (այսուհետ` ՀՍԾՏԿ) տեղակայվում են սոցիալական աջակցության, սոցիալական ապահովության, զբաղվածության տարածքային մարմինները և բժշկասոցիալական փորձաքննության հանձնաժողովները, որոնք թեև պետք է գործեին են մեկ պատուհանի սկզբունքով: Թեև ծառայությունները տրամադրվում են մեկ վայրում, սակայն միաժամանակ գործում են չորս տաբեր ծառայություններ և մեկ պատուհանի սկզբունքը չի պահպանվել: 2019թ. դրությամբ ՀՍԾՏԿ-ների թիվը կազմում է 23, նախատեսվում է, որ դրանք առնվազն կկրկնապատկվեն և կսկսեն գործել մեկ պատուհանի սկզբունքով: Ինտեգրված սոցիալական ծառայությունների համակարգի ներդրումը կբարձրացնի սոցիալական պաշտպանության համակարգի կառավարման արդյունավետությունը, ինչպես նաև սոցիալական ծառայությունների որակը, ինչը կապահովվի ընտանիքի (անձի) սոցիալական կարիքներին համապատասխան՝ բազմաբնույթ ու ամբողջական սոցիալական ծառայությունների փաթեթի տրամադրմամբ և անձնակազմի մասնագիտական կարողությունների հզորացմամբ։

**IV.ԳԵՐԱԿԱՅՈՒԹՅՈՒՆՆԵՐԸ ԵՎ ՆՊԱՏԱԿՆԵՐԸ**

Ռազմավարության մշակումն իրականացվել է մասնակցային սկզբունքով՝ ներգրավելով ոլորտի տարբեր շահեկիցների։ Ռազմավարության մշակման համար հիմք են հանդիսացել Աշխատանքի և սոցիալական հարցերի նախարարության, պետական այլ գերատեսչությունների և կառույցների, միջազգային և տեղական գործընկերների կողմից իրականացված հետազոտությունները, կազմված վերլուծական զեկույցներն ու հաշվետվությունները, հանրային քննարկումների արդյունքները:

Ռազմավարությամբ նախատեսվում է՝

* Վերանայել սոցիալական պաշտպանության դերն աղքատության կրճատման, կայուն զարգացման և մարդկային կապիտալի զարգացման համատեքստում և այն դիտել որպես զբաղվածության, առողջապահության, կրթության, սնուցման, բռնությունից զերծ հանրության, գենդերային հավասարության և այլ ոլորտներում արդյունքների հասնելու անհրաժեշտ նախադրյալ:
* Վերաձևավորել սոցիալական պաշտպանության քաղաքականությունները՝ կիրառելով կենսափուլային մոտեցում, ինչը թույլ է տալիս աղքատությունից դուրս բերել և դրա հետևանքներից պաշտպանել ընտանիքներին, աղջիկներին և տղաներին (սոցիալական պաշտպանությունը որպես ներդրում մարդկային կապիտալի համար, այլ ոչ թե դրան ուղղված ծախս):
* Վերաիմաստավորել սոցիալական պաշտպանության միջոցառումների համախումբը, ներառյալ սոցիալական ապահովության համակարգերի գործունեությունը, սոցիալական աշխատանքի և սոցիալական աջակցության տրամադրման ձևերը՝ սոցիալական արդարության հասնելու և մարդկային կապիտալը զարգացնելու նպատակով՝ աշխատաշուկայի աշխուժացմանն ուղղված ջանքերին համընթաց:
* Առաջ մղել սոցիալական պաշտպանության քաղաքականություններում նպատակային որոշումներ կայացնելու սովորույթը և երկրի քաղաքականությունների սոցիալական ազդեցության գնահատումը, ինչը կապահովի տնտեսական զարգացման արդյունքում ստեղծված հնարավորությունների հասանելիությունը Հայաստանի Հանրապետությունում բնակվող յուրաքանչյուր մարդուն. այն ենթադրում է, որ երաշխավորվում է բնակչության խոցելի խմբերի շահերի լիարժեքորեն հաշվի առնելը՝ աղքատության կրճատմանն ուղղված ծրագրերում:

Ռազմավարության շրջանակներում կարևորվել են 5 գերակայություններ, որոնք կիրականացվեն 2019- 2023թթ:

**Գերակայություն 1. Սոցիալական երաշխիքներ և ապահովություն**

* 1. Սոցիալական աջակցություն

Հաշվի առնելով առկա իրավիճակը՝ սոցիալական աջակցության գերակայության ներքո առանձնացվում են գործողությունների հետևյալ հիմնական ուղղությունները.

* Սոցիալական աջակցության համակարգի ամբողջական վերանայում, որը ելնում է իրավունքահենք մոտեցումից՝ մասնավորապես՝ ՄԱԿ-ի՝ Աղքատության կրճատմանը իրավունքահենք մոտեցման ուղեցույցից, որով սահմանվում են հետևյալ իրավունքների առաջնահերթությունները.
  + Համարժեք պարենային ապահովման իրավունք
  + Առողջության իրավունք
  + Կրթության իրավունք
  + Արժանապատիվ աշխատանքի իրավունք
  + Համարժեք կենցաղային պայմանների իրավունք
  + Անձնական անվտանգության և մասնավոր կյանքի իրավունք
  + Արդարադատությանը հավասար մատչելիության իրավունք
  + Քաղաքական իրավունքներ և ազատություններ

Մեթոդաբանական առումով այն հիմնվում է բազմաչափ աղքատության հիմքով ընտանիքի սոցիալական գնահատման համակարգի գործարկման վրա՝ ապահովելով ընտանիքի գնահատված սոցիալական կարիքներին համարժեք սոցիալական ծառայությունների տրամադրումը։ Բազմաչափ աղքատության հիման վրա սոցիալական գնահատման հիմնական ուղղություններն են.

* + եկամուտ և զբաղվածություն,
  + առողջություն և միջավայր,
  + բնակարանային պայմաններ և ենթակառուցվածքներ,
  + կրթություն և մշակույթ,
  + կազմակերպվածություն և մասնակցություն,
  + ինքնագիտակցում և մոտիվացիա

Սոցիալական գնահատման համակարգի պարտադիր բաղադրիչ է նաև մասնակցային ինքնագնահատումը, որը ենթադրում է շահառուի կողմից սեփական խնդիրների ձևակերպում և մասնակցություն նաև դրանց լուծումների ձևակերպմանը՝ ստեղծելով նախաձեռնողականության և ակտիվության անհրաժեշտ միջավայրը խնդիրների հաղթահարման համար։

* Սոցիալական աջակցության ձևերի ընդլայնում՝ զարգացնելով անհրաժեշտ ծառայությունները և ոչ դրամական աջակցությունները։ Սոցիալական աջակցության ծառայություններ պետք է խթանեն անապահով ընտանիքների կարողությունների զարգացումը՝ նրանց ինքնաբավ դարձնելուն ուղղված և արժանապատիվ ու սեփական վաստակ ունեցող ընտանիք ձևավորելու, պետական աջակցությունից` երկարատև կախվածությունից ձերբազատվելու իրավական հենքի ձևավորմամբ և ներդրմամբ: Նախատեսվում է, մասնավորապես, պայմանով նպաստի ներդնում աշխատունակ անձանց համար, ըստ որի աշխատունակ տարիքի աշխատունակ անձանց աջակցությունը կարող է տրամադրվել միայն զբաղվածության անցնելու պայմանով՝ ըստ անհրաժեշտությամբ զուգակցվելով ուսուցման նախընթաց գործընթացով։ Աջակցության փաթեթները պետք է բավարար ճկուն լինեն գնահատված կարիքների նկատմամբ՝ որպես արդյունք ունենալով անհրաժեշտ աջակցության ցուցաբերումն ըստ գնահատված կարիքի՝ ի տարբերություն գործող համակարգի, որում աջակցության ձևերը ստատիկ են և չեն բխում առկա կարիքից։
* Ծայրահեղ աղքատության և անհապաղ կարիքի հասցեագրման գործուն քաղաքականության մշակում և ներդնում՝ բարձրացնելով տրամադրվող աջակցության հասցեականությունը, առաջացող անհապաղ կարիքի դեպքում համակարգված և արդյունավետ օգնությունն ու փոխօգնության մշակույթի խթանումը։ Մասնավորապես, սա ենթադրում է ծայրահեղ աղքատության մեջ գտնվելու պատճառների վերհանում, գործող համակարգից դուրս մնալու խնդիրների գույքագրում և համապատասխան կարգավորումների մշակում։ Անհապաղ կարիքին արձագանքելու միջոց է դիտվում սոցիալական շտապօգնության համակարգի ներդնումը, որը նաև հանրության շրջանում փոխօգնության մշակույթի տարածման գործիք է՝ միաժամանակ խթանելով անհապաղ կարիքի վերաբերյալ տվյալների համակարգված հավաքագրումն ու հասցեագրումը մեկ հարթակի միջոցով՝ միավորելով տարբեր կառույցների, գերատեսչությունների և կազմակերպությունների ջանքերը։
* Սոցիալական աջակցության համակարգի գործարկման համար անհրաժեշտ կարողությունների և հատկապես սոցիալական աշխատողի ինստիտուտի զարգացում՝ սոցիալական աշխատանքի մասին օրենքի ընդունման, սոցիալական աշխատանքի ոլորտում մասնագիտական կրթություն իրականացնող ուսումնական հաստատությունների հետ կոնսորցիումի ձևավորման, սոցիալական աշխատողների աշխատանքային պայմանների ապահովման և ոլորտի զարգացմանն ուղղված այլ հետևողական քայլերի ձեռնարկման միջոցով։
* Սոցիալական աջակցության հանրային վերահսկողության համակարգի խթանում՝ հանրության սոցիալական իրավական գրագիտության և հանրային իրազեկման բարձրացման միջոցով, ինչպես նաև խթանելով համայնքային սոցիալական աջակցության գործիքների կիրառությունը, ինչպես տեղական սոցիալական ծրագրերն են, համայնքային սոցիալական ծառայողների ինստիտուտը և այլն։

1.2 Զբաղվածության խթանում

Զբաղվածության ոլորտը երկրի սոցիալ-տնտեսական կայունության ապահովման առաջնահերթ այն ուղղություններից է, որի պրոակտիվ պետական կարգավորումն ու կառավարումը մշտապես ունի օբյեկտիվ անհրաժեշտություն:

ՀՀ կառավարության զբաղվածության ռազմավարության առաքելությունը կայանում է ներառական հենքի վրա տնտեսական միջավայրի ու մարդկային կապիտալի զարգացման, զբաղվածության ոլորտի արդյունավետ կառավարման արդյունքում բնակչության զբաղվածության մակարդակի բարձրացումը, սոցիալական երաշխիքների ապահովումը և աշխատունակ հասարակության արժանապատիվ աշխատանք ունենալու հնարավորությամբ՝ զբաղվածների ու նրանց ընտանիքների կյանքի որակի շարունակական բարելավման խթանումը:

Մարդկային կապիտալը, վերջին հաշվով տնտեսական արժեքն է՝ աշխատանքային ռեսուրսների, կարողությունների ու հմտությունների և հանդիսանում է բնակչության զբաղվածության հեռանկարի վրա ազդող կարևոր գործոն։ Մարդկային կապիտալի զարգացումը մեկտեղում է հասարակության գիտելիքների, կարողությունների, սոցիալական և անհատական դրսևորումների և ինովացիոն գործոնի զարգացումը։ Այս իմաստով, ՀՀ սոցիալական պաշտպանության կայուն ու զարգացող լուծումների առանցքը՝ երկրում աշխատանքային ռեսուրսների բազմակողմանի զարգացումն է։

Զբաղվածության քաղաքականության համապարփակ ու արդյունավետ իրացումը պայմանավորված է «Տնտեսական միջավայր - զբաղվածության խթանում - արժանապատիվ աշխատանք» գործընթացի բոլոր երեք փուլերում արդյունավետ պետական քաղաքականության գործադրումներով։

Զբաղվածության ռազմավարության շրջանակներում դիտարկվում են հետևյալ չորս գլխավոր նպատակային հենասյուները կամ մակրոնպատակները.

* Ներառական տնտեսական զարգացման ապահովմամբ՝ ակտիվ աշխատաշուկայի ձևավորումը, բնակչության երկարաժամկետ գործազրկության մեղմումն ու կայուն զբաղվածության ապահովումը։
* «Կրթություն-աշխատաշուկա» արդյունավետ փոխառնչության ձևավորումը։
* Արժանապատիվ աշխատանքի ապահովումը բոլոր համապատասխան սոցիալական խմբերում՝ տարածաշրջանային բևեռացումների զսպմամբ։
* Զբաղվածության միջոցով կյանքի որակի բարձրացմանը նպաստելը, միջին խավի ընդլայնումը:

1.3 Կենսաթոշակային իրավունքի ապահովում

Սոցիալական ապահովության, այդ թվում կենսաթոշակի իրավունքի իրացումը պատշաճ ապահովելը սերտորեն կապված է նաև արժանապատիվ կենսամակարդակի (գոյության) իրավունքի հետ: Սոցիալական իրավունքների ապահովումը ենթադրում է կյանքի համար արժանավայել կենսապայմանների և սոցիալական պաշտպանվածության որոշակի մակարդակ:

* Պետական կենսաթոշակների պարբերաբար բարձրացում ՝ ապահովելով միջին կենսաթոշակի չափի առաջանցիկ աճ՝ գնաճի նկատմամբ։
* Առցանց եղանակով մատուցվող ծառայությունների շրջանակի ընդլայնում և կոռուպցիոն ռիսկերի շարունակական նվազեցում՝ շահառուի և որոշում ընդունողների միջև շփումը նվազագույնի հասցնելու միջոցով
* Շահառուներին մատուցվող ծառայությունների որակի բարելավում
* Կենսաթոշակի վճարման գործընթացի արդյունավետության բարձրացում` աստիճանական անցում վճարման անկանխիկ համակարգին:

**Գերակայություն 2. Աշխատանքային իրավունքների պաշտպանություն**

Աշխատանքային օրենսդրության հիմքում պետք է լինեն սոցիալական հավասարության պահպանման և սոցիալական արդարության ապահովման սկզբունքները: Արժանապատիվ աշխատանքի իրավունքի իրականացման նպատակով շարունակաբար աշխատանքային հարաբերությունների կարգավորման մեխանիզմների պարզեցում, համապատասխանեցում միջազգային պայմանագրերով ամրագրված պահանջներին:

* Աշխատանքային օրենսդրության՝ մասնավորապես սոցիալական գործընկերության, կոլեկտիվ պայմանագրերի, արհմիությունների դերի, աշխատանքային հարաբերություններում խտրականության արգելման, հարկադիր աշխատանքի, գործադուլի, ամենամյա արձակուրդներին ինչպես նաև աշխատանքային հարաբերությունների մի շարք այլ կարգավորումների վերաբերող հատվածների համապատասխանեցում աշխատանքային հարաբերությունների կարգավորման ոլորտում Հայաստանի Հանրապետության կողմից վավերացված միջազգային պայմանագրերի առանձին դրույթներին:
* Նվազագույն ամսական աշխատավարձի քաղաքականություն. հաշվի առնելով երկրի մակրոտնտեսական ցուցանիշները, շարունակաբար կվերանայվի նվազագույն ամսական աշխատավարձը: Նվազագույն ամսական աշխատավարձի չափի վերանայումը կնպաստի աղքատության կրճատմանը, նվազագույն և միջին աշխատավարձերի միջև հարաբերակցության նվազմանը, բնակչության կենսամակարդակի բարձրացմանը:
* Աշխատանքային օրենսդրության պահանջների կատարման նկատմամբ բարելավված և արդյունավետ վերահսկողության համակարգի ստեղծում, ինչն անուղղակիորեն կնպաստի նաև աշխատողների իրավունքների խախտման դեպքերի նվազմանը:
* Ոչ խտրական քաղաքականությունների ներմուծում աշխատաշուկա. հավասար վճար հավասար արժեքի համար հայեցակարգերի շուրջ օրենքներ և ծրագրեր:
* Աշխատաշուկայում ակտիվ միջամտություններով` մասնավորապես գենդերազգայուն քաղաքականությամբ ու ծրագրերով գործազրկության նվազեցում: Մասնավորապես՝ աշխատաշուկայի սահմանումը ընդլայնել և ներառել նաև չմասնակցող տարեց բնակչությանը, խրախուսել գենդերային հավասարությունը աշխատանքի ընդունման ծառայություններում, պահովել կանանց հավասար մասնակցությանը ավանդաբար տղամարդկային համարվող աշխատանքներում, ընդլայնել ընտանեկան և աշխատանքային պարտականությունների իրացման համատեղման հնարավորությունները:
* Խնամքի ճանաչումը որպես աշխատանք (վճարվող և չվճարվող) և որպես տնտեսական և սոցիալական քաղաքականության հարց: Խնամքը նպաստում է անհատական և համայնքային բարօրությանը և այն պահանջում է մեծ ծավալով աշխատանք: Խնամքի ոլորտում անհավասարակշռությունը կայուն գենդերային անհավասարության ծնող պատճառներից է: Խնամքի ոլորտում անհավասարակշռությունը նաև ծնում է համակարգային անհավասարություններ:
* Գյուղատնտեսական աշխատանքի պաշտպանվածության բարձրացում օրենսդրական փոփոխությունների և սոցիալական երաշխիքների տրամադրման միջոցով:

**Գերակայություն 3. Ժողովրդագրական իրավիճակի բարելավում**

Հայաստանի Հանրապետության ժողովրդագրական զարգացման ռազմավարության հիմնական նպատակ պետք է դիտարկել ՀՀ բնակչության թվաքանակի կայունացումը և հետագա աճի համար կայուն նախադրյալների ստեղծումը: Երկրի սոցիալ-տնտեսական զարգացման, աղքատության և գործազրկության կրճատմանը զուգահեռ, ժողովրդագրական ռազմավարության երկարաժամկետ գործողությունները միտված են լինելու բնակչության ընդհանուր հավելաճին՝ բնակչության բնական աճի և ներգաղթի համակցմամբ: Հիմնական շեշտադրում է կատարվելու երիտասարդ, ինչպես նաև երեխաներ ունեցող ընտանիքների գործուն աջակցությանը:

* Բնակչության թվաքանակի կայունացմանը և հետագա աճին պետք է նպաստեն նաև մարդկային կապիտալի բարձր որակը, առողջական վիճակը, կրթական մակարդակի բարձրացումը, գործնական կարողությունների և հմտությունների զարգացումը: Ծնելիության աճի խթանման միջոցառումները միտված են լինելու ոչ միայն կանխարգելելու բնակչության դեպոպուլյացիան (մահերի գերազանցումը ծնունդների նկատմամբ), այլև ծնելիության ինտենսիվության բարձրացման արդյունքում մինչև 2025թ. ծնելիության գումարային գործակիցը. պետք է դառնա 1,8 երեխա մեկ կնոջ հաշվով (2018թ. տվյալներով 1,572): Մինչև 2035թ. նպատակակետ պետք է հանդիսանում պարզ վերարտադրության ապահովումը՝ 2,2 երեխա մեկ կնոջ հաշվով:
* Երիտասարդ ընտանիքներին ցանկալի թվով երեխաներ ունենալու (3 և ավելի) համար ընդլայնվելու և բազմապատկվելու են առկա տրամադրվող աջակցության տեսակները: Ծնելիության աճի խթանման առումով երիտասարդ և երեխաներով ընտանիքների համար բնակարանային ապահովության աջակցության նոր ծրագրային փաթեթների ստեղծում, առկա հնարավորություններ ընդլայնում:
* Ժողովրդագրական ռազմավարության կարևորագույն հանգուցացակետ է հանդիսանալու գյուղական բնակավայրերում ծնելիության աճի խթանումը, ինչպես նաև մահացության կրճատմանն ուղղված համալիր գործողությունները: Գյուղական բնակավայրերի տնտեսական, կենցաղային, առողջապահական, մշակույթային կյանքի բարելավմանը միտված գործողությունները պետք է նվազեցնեն վերարտադրողական տարիքի մարդկանց արտաքին և ներքին միգրացիոն հոսքերը, նպաստեն գյուղական ծնելիության ցուցանիշների բարելավմանը:
* Նախադպրոցական և դպրոցական հաստատություններում երեխաների խնամքի ծառայությունների ընդլայնումն ու կատարելագործումը դիտարկվում են աշխատող մայրերի համար երեխայի խնամքն ու աշխատանքը համատեղելու կարևոր նախապայման: Նախատեսվում են նաև այլ արտոնությունների սահմանում աշխատող ծնողների համար:

**Գերակայություն 4. Գենդերային հավասարություն, մարդկանց թրաֆիքինգի և շահագործում, բռնության կանխարգելում**

* Գենդերային հավասարության ապահովումը դուրս է մեկ առանձին գերատեսչության իրավասությունների շրջանակից ուստի միջգերատեսչական համալիր գենդերային քաղաքականության իրականացման նպատակով կազմվել է առանձին ռազմավարական փաստաթուղթ՝ գենդերային քաղաքականության 2019-2023 թվականների ռազմավարությունը։ Առաջնահերթ է ռազմավարությամբ սահմանված միջոցառումների ծրագրի իրականացումը: Ռազմավարությունն ուղղված է հասարակական կյանքի բոլոր ոլորտներում գենդերային խտրականության հաղթահարմանը կանանց և տղամարդկանց իրավունքների և հնարավորությունների իրացման համար նպաստավոր և հավասար պայմանների ստեղծմանը, մասնավորապես կանանց հավասար մասնակցության ապահովմանը կառավարման և որոշումների կայացման ոլորտում, տնտեսության ոլորտում կանանց հնարավորությունների ընդլայնմանը՝ կանանց ձեռներեցությունը խթանող ծրագրերի իրականացման միջոցով, կրթական և առողջապահական ծրագրերի հավասար մատչելիությանը, կանանց առաջխաղացման ազգային մեխանիզմի հզորացմանը:
* Բռնությունից զերծ հասարակության կառուցման գործընթացում առաջնային դեր ունի ընտանիքում բռնության երևույթի կանխարգելումը՝ ընտանիքում բռնության ենթարկված անձանց աջակցության կենտրոնների ստեղծման միջոցով, աջակցության տրամադրման հստակեցված ընթացակարգեր և ընտանիքում բռնության դեպքերի կենտրոնացված հաշվառման համակարգ ներդնելով, մշակելով և ներդնելով ընտանիքում բռնության ենթարկված անձանց ուղղորդման մեխանիզմ, ընդլայնելով աջակցություն տրամադրող մասնագիտացված կազմակերպությունների դաշտն ու կարողությունների զարգացումը, ամրապնդելով ընտանիքում բռնության ենթարկված անձանց խնդրով զբաղվող տարբեր մարմինների և կառույցների միջև գործընկերային հարաբերությունները: Կանխարգելման գործում էական է նաև ԵԽ-ի <<Կանանց նկատմամբ բռնության և ընտանեկան բռնության կանխարգելման և դրա դեմ պայքարի մասին>> կոնվենցիայի վավերացումը, ՀՀ օրենսդրական դաշտի կատարելագործումը և <<Կանանց նկատմամբ բռնության և ընտանեկան բռնության կանխարգելման և դրա դեմ պայքարի մասին>> կոնվեցիայով ստանձնած հանձնառություններին համապատասխանեցումը։ Ընտանիքում բռնության կանխարգելման կարևորագույն ուղղություն է հանրային իրազեկումը և բռնության տարբեր ձևերի հանդեպ հանրային զգայունության բարձրացումը։
* Կարևոր խնդիր է նաև մարդկանց թրաֆիքինգի և շահագործման դեմ պայքարի արդյունավետության բարձրացում՝ Երեխաների ուղղորդման մշակված ընթացակարգի, ֆիզիկական և իրավաբանական անձանց, պետական և տարածքային կառավարման, տեղական ինքնակառավարման մարմինների միջև ամրապնդված համագործակցային կապերի, երեխայի առանձնահատուկ կարիքներից բխող մոտեցումների կիրառության և հատուկ կատեգորիայի զոհերի աջակցության կատարելագործված մեխանիզմների ներդրման, մարդկանց թրաֆիքինգի նև շահագործման զոհերի հայտնաբերման և նախանույնացման, աջակցության գործընթացի բարելավման միջոցով։ Էական նշանակություն ունի նաև հանրային իրազեկվածության բարձրացումը թրաֆիքինգի վտանգների վերաբերյալ:

**Գերակայություն 5. Սոցիալական ծառայությունների տրամադրում. երեխաների, հաշմանդամություն ունեցող անձանց և տարեցների հիմնահարցեր**

5.1 Երեխաների իրավունքների պաշտպանություն

Աղքատության նվազման և սոցիալական պաշտպանության այլ քաղաքականություններին զուգահեռ ոչ պակաս կարևոր է երեխայի իրավունքների պաշտպանության ուղիղ թիրախավորումը՝ իբրև պետական քաղաքականության առաջնահերթություն, մասնավորաբար նշելով.

* Ընտանիքում երեխայի ապրելու իրավունքի ապահովումը՝ դրան ուղղված համալիր միջոցառումների ծրագրի մշակման և իրագործման միջոցով։ Ընտանիքում ապրելու իրավունքի իրացման հիմնական քայլերն են՝ համալիր աջակցությունը երեխաների կենսաբանական ընտանիքներին՝ որպես առաջնահերթություն դիտելով երեխայի խնամքը կենսաբանական ընտանիքում կազմակերպելը, կենսաբանական ընտանիքում խնամքի անհնարինության պայմաններում ընտանեկան միջավայում խնամքի ձևերի զարգացումը ու ընդլայնումը՝ այդ թվում որդեգրման, խնամատարության և խնամակալության միջոցով՝ էապես բարելավելով դրանց ընթացակարգերը և բացառելով կոռուպցիոն ռիսկերը, ցերեկային ծառայությունների ծածկույթի համաչափ և ըստ գնահատված կարիքների ընդլայնումը և այն դիտելով իբրև ընտանիքներին ուղղված կարևոր աջակցության ձև՝ խթանելով դրանց ներառականությունը և հաշմանդամություն ունեցող երեխաների ներգրավումը, երիտասարդական ծառայությունների ընդլայնումը մարզերում դեռահասների և 18-23 տարեկան անձանց համար՝ ներառյալ նաև վարքային խնդիրներ ունեցող դեռահասների համար ծառայությունների և աջակցության հնարավորության ստեղծումը, ճգնաժամային աջակցության և ծառայությունների կենտրոնների հիմնումը մարզերում՝ անհապաղ տեղավորման կարիք ունեցող երեխաներին անհրաժեշտ աջակցությունը ցուցաբերելու նպատակով, գործող շուրջօրյա և գիշերօթիկ խնամքի հաստատությունների ապաինստիտուցիոնալացումը՝ ներառյալ ոչ պետական հաստատություններն ու մասնագիտացված խնամքի հաստատությունները։
* Երեխայի հանդեպ բռնության բացառումը և մասնավորապես՝ երեխայի սեռական անձեռնմխելիության ապահովումը՝ երեխայի իրավունքների պաշտպանության համատեքստում ներդաշնակեցնելով ազգային և միջազգային օրենսդրությունները, ամրապնդելով երեխայի լավագույն շահի առաջնահերթությունը, մշակելով և ներդնելով աջակցության և պաշտպանության ընթացակարգեր Հայաստանի Հանրապետության կողմից ստանձնած միջազգային պարտավորություններին համահունչ: Այս ուղղությամբ կարևոր գործողություն է նաև «Սեռական շահագործումից և սեռական բնույթի չարաշահումներից երեխաներին պաշտպանելու մասին» Եվրոպայի Խորհրդի կոնվենցիայի վավերացումը:
* Երեխաների իրավունքների և շահերի պաշտպանությունը, հասարակական կյանքի տարբեր ոլորտներում երեխաների համար հավասար իրավունքների և հավասար հնարավորությունների ապահովումը` անկախ իրենց և ծնողների կամ այլ օրինական ներկայացուցիչների (որդեգրողների, խնամակալների կամ հոգաբարձուների) ազգությունից, ռասայից, սեռից, լեզվից, դավանանքից, սոցիալական ծագումից, գույքային կամ այլ դրությունից, կրթությունից, բնակության վայրից, երեխայի ծննդյան հանգամանքից, առողջական վիճակից կամ այլ հանգամանքներից:
* Երեխաների իրավունքների պաշտպանության համակարգի բարելավումը և գործող իրավական դաշտի, այդ թվում Երեխայի իրավունքների մասին ՀՀ օրենքի վերանայումը՝ արտացոլելով երեխաների իրավունքների պաշտպանության արդի հայեցակարգերն ու մոտեցումները: Երեխաների իրավունքների պաշտպանության Ազգային հանձնաժողովի գործառույթների ընդլայնում և կյանքի դժվարին իրավիճակում հայտնված երեխաների տեղեկատվական համակարգի արդիականացում:

5.2 Հաշմանդամություն ունեցող անձանց իրավունքների պաշտպանություն

Հաշմանդամություն ունեցող անձանց հիմնահարցերի բնագավառում քաղաքականությունը միտված է նրանց հիմնարար իրավունքների պաշտպանությանը՝ հավասար հնարավորությունների և մատչելի պայմանների ապահովման, hասարակական կյանքի բոլոր ոլորտներում իրենց իրավունքների իրացման հնարավորություններ ստեղծելու միջոցով և բացառելով հաշմանդամության հիմքով խտրականությունը: Այս ուղղությամբ իրականացվող համալիր միջոցառումների նպատակն է կապահովել հաշմանդամություն ունեցող անձանց լիարժեք մասնակցությունը հասարակական կյանքին (անկախ կյանք) և սոցիալական ներառումը: Թերևս, այս գործընթացում պետք է ներգրավված լինեն պետական և ոչ պետական բոլոր մարմիններն ու կազմակերպությունները՝ իրավասությունների և գործառույթների հստակ և համակարգված դերաբաշխումներով:

Հաշմանդամություն ունեցող անձանց սոցիալական ներառման ապահովման ուղղություններն են՝

* հաշմանդամություն ունեցող անձանց իրավունքների ապահովման, խթանման եւ պաշտպանության եւ նրանց սոցիալական ներառման նպատակով մատչելի պայմանների, հավասար հնարավորությունների, կազմակերպական եւ իրավական հիմքերի ապահովումը` անկախ հաշմանդամության առաջացման պատճառից, բնույթից, ծանրության աստիճանից եւ այլ հանգամանքներից,
* հաշմանդամություն ունեցող անձանց սոցիալական պաշտպանության ապահովումը՝ հաշմանդամության հետ կապված ծախսերը հատուցելու եւ զբաղվածությանը, կրթությանը եւ կենսագործունեության այլ ոլորտներում նրանց լիարժեք մասնակցությունն ապահովելու նպատակով,
* հաշմանդամություն ունեցող անձանց համար անհրաժեշտ պարագաներով, աջակցող միջոցներով ապահովումը,
* հաշմանդամություն ունեցող անձանց, այդ թվում՝ երեխաների խնամքն ընտանիքում կազմակերպելու առաջնայնությունը (հաշմանդամություն ունեցող անձանց շուրջօրյա խնամքի հաստատությունների ապաինստիտուցիոնալացումը),
* հաշմանդամություն ունեցող անձանց համար սոցիալական ներառմանը միտված միջոցառումների, մատուցվող ծառայությունների եւ տրամադրվող պարագաների մատչելիության, հասանելիության եւ հասցեականության ապահովումը, համայնքներում մատչելի ծառայությունների ստեղծումն ու զարգացումը, հաշմանդամություն ունեցող անձանց ինքնուրույն կամ անկախ կյանքի, համայնքում ներառվելու, ընտանեկան կամ դրան մոտ միջավայր ապահովելու համար անհրաժեշտ պայմանների ստեղծումը եւ դրանց բարելավումը,
* հաշմանդամություն ունեցող անձանց հետ աշխատող համապատասխան մասնագետների ուսուցման, վերապատրաստման եւ վերաորակավորման գործընթացի ապահովումը,
* պետական քաղաքականությունները և ծրագրերը հաշմանդամության իմաստով զգայուն դարձնելը, խթանելը:

5.3 Տարեցների խնամքի ապահովում, ակտիվ ու առողջ ծերացում

Սոցիալական պաշտպանության քաղաքականության՝ ծերացման հիմնահարցերի ոլորտի վերջնանպատակն է ստեղծել հասարակություն բոլոր տարիքի անձանց համար, հատկապես` տարեց մարդկանց արժանապատիվ ծերացման գործընթացին զուգընթաց իրականացնել խնամքի ինստիտուցիոնալ ծառայություններից աստիճանաբար և անցնցում անցումը համայնքային ծառայություններին` շեշտադրելով ընտանիքի և համայնքի դերը տարեց մարդու կյանքում, ինչպես նաև տարեցների ակտիվ մասնակցությունը համայնքային կյանքին և որոշումների կայացմանը:

Հայաստանի Հանրապետությունում ներդնելու համար առաջարկվող մի քանի ծառայությունների համառոտ նկարագրերը.

* Տարեցների խնամքի համայնքային փոքր տուն (պանսիոն). տարեցների բնակության և ծառայությունների մատուցման նպատակով ստեղծվող համայնքային փոքր տներն այլընտրանք են շուրջօրյա խնամքի հաստատություններին և դիտարկվում են ապաինստիտուցիանալացման գործընթացի շրջանակում: Նման տներն այլընտրանք են մեծ հաստատություններին և տնտեսապես առավել արդյունվետ են:
* Խնամող դայակի ծառայություն տնային պայմաններում. Հայաստանում բավականաչափ մեծ պահանջարկ ունի այս ծառայությունը, որը կարող է կազմակերպվել ինչպես բնակչության սոցիալական պաշտպանության ոլորտի պետական հաստատությունների, այնպես էլ համայնքային և ոչ պետական կազմակերպությունների հենքի վրա:
* Տարեցների ակտիվ ժամանցի և մշակութային կյանքի կազմակերպման ակումբ-ցերեկային կենտրոն. ցերեկային կենտրոնը առավելապես նպատակահարմար է կազմակերպել հանրապետության քաղաքներում: Նման կենտրոնների ստեղծման նախաձեռնողներ կարող են հանդես գալ ինչպես տեղական ինքնակառավարման մարմինները, այնպես էլ ոչ պետական կազմակերպությունները, տնտեսվարող սուբյեկտները, ինչպես նաև ակտիվ տարեցները: Նման կենտրոնը կարող է ստեղծվել ինչպես բարեգործական հիմունքներով, այնպես էլ` համավճարի սկզբունքի կիրառմամբ` հնարավորինս ապահովելով նաև համայնքի մասնակցությունը:
* «Ակտիվ երկարակեցության և առողջ ապրելակերպի դպրոց-ակումբ». այս ծառայության նպատակն այն է, որ համապատասխան մասնագետները տարեց և հաշմանդամություն ունեցող անձանց սովորեցնեն առողջության պահպանման ու ամրապնդման, առողջ ապրելակերպով ապրելու, կյանքի նկատմամբ դրական վերաբերմունք ձևավորելու, ֆիզիկապես ու հոգեպես մարզված ու կոփված լինելու գաղտնիքը:
* Աջակցություն տարեց անդամ խնամող ընտանիքին. ընտանիքին սոցիալական աջակցության տրամադրումը, որը խնամում է ընտանիքի տարեց անդամ հանդիսացող և երկարատև խնամքի (ավելի քան վեց ամիս) կարիք ունեցող անձի, համարվում է խնամքի այլընտրանքային ծառայության ձև և արդյունավետ աջակցություն թե տարեցին, և թե նրա ընտանիքին:
* Սոցիալական օգնականի ծառայություն. սոցիալական օգնականի ծառայությունն իր բնույթով նման է տնային սպասարկման ծառայությանը, սակայն այն ունի իր առանձնահատկությունները, դրանք են.
  + ծառայությունից կարող են օգտվել տարեց և հաշմանդամություն ունեցող այն անձինք, ովքեր ժամանակավոր դժվարություններ ունեն տեղաշարժման, կողմնորոշման, ինքնասպասարկման հետ` պայմանավորված հիվանդությամբ, հաշմանդամությամբ կամ այլ պատճառներով.
  + այս ծառայությունը մեկ անձի` օգնականի կողմից տրամադրվող ծառայություն է և այն ծավալով, այնքան ժամանակով ու ձևով, ինչի և որքան կարիքն ունի շահառուն.
  + ծառայությունների տրամադրման համակարգողն ու կազմակերպողը կարող է լինել համայնքային իշխանությունը, տվյալ համայնքում գործող սոցիալական ծառայություններ տրամադրող պետական կամ հասարակական կազմակերպությունը:
* Տարեցների խնամքը` խնամատար ընտանիքում. սույն ծրագրի նպատակը կյանքի դժվարին իրավիճակում հայտնված՝ կացարանի ու խնամքի կարիք ունեցող տարեց անձի համար ընտանեկան միջավայրում ապրելու հնարավորության ընձեռումն է, ինչպես նաև նրան խնամքի և սոցիալական աջակցության տրամադրումը խնամատար ընտանիքի կողմից: Այն նաև ապահովում է միջսերնդային կապը և ունի ուսուցողական արժեք խնամատար ընտանիքի երեխաների համար: Այս ծառայությունը ևս այլընտրանք է շուրջօրյա խնամքի հաստատություններին:
* Սոցիալական բնակարաններ` տարբեր ուղղվածության. նախատեսվում է զարգացնել սոցիալական տների շինարարությունը և առաջիկա տարիներին հանրապետության տարբեր համայնքներում ներդնել սոցիալական տների այլ մոդելներ ևս, մասնավորապես` բնակարան մատչելի վարձավճարով, որոնք կնախատեսվեն տնտեսապես կայուն վիճակում գտնվող և բնակարանային պայմանների բարելավման կարիք ունեցող տարեցների համար, սոցիալական հանրակացարաններ` ժամանակավոր ապաստան հայցող տարեցների համար, հատուկ բնակելի տներ` որոշակի կարգավիճակ ունեցող անձանց համար և այլ մոդելներ, որոնք լայն կիրառություն ունեն Եվրոպական երկրներում:
* Տարբեր սերունդների փոխօգնության և զբաղվածության կենտրոններ (տարեցները` երեխաներին). տարբեր սերունդների փոխօգնության և զբաղվածության կենտրոնների ստեղծման նպատակն է տարեցների զբաղվածության ապահովումը, ակտիվ կենսակերպի զարգացումը, սոցիալականացումը, իրենց օգտակար և պիտանի զգալու զգացողության ընձեռումը տարեցներին:
* Տարեցը` տարեցին (կամավորական փոխօգնության խմբեր). տարեցների փոխօգնության խմբերի ստեղծման գաղափարը նոր չէ և կիրառվում է մի քանի հասարակական կազմակերպությունների կողմից. ակտիվ և առողջ տարեցները կամավորական հիմունքներով օգնում են խնամքի կարիք ունեցող տարեցներին:
* Հատուկ հոսպիսային ծառայություն` տարեցների համար. նպատակ ունի մեղմելու հիվանդի ցավը ու հիվանդության հետ կապված ֆիզիկական, սոցիալ-հոգեբանական, հոգևոր և այլ խնդիրներ` դրանք վաղ հայտնաբերելու, գնահատելու և անհրաժեշտ միջամտություններ իրականացնելու միջոցով:
* Երաշխիքային օգնություն միայնակ տարեցներին. այս ծրագրի նպատակն է տարբեր սերունդների անձանց միջև համերաշխության և փոխօգնության ամրապնդումը: Որպես պետության կողմից երաշխավորված այլընտրանքային ծառայության տեսակ, այն իր թափանցիկությամբ և վերահսկելիությամբ կարող է դառնել երկու կողմերի` երիտասարդ ընտանիքի և միայնակ տարեցի համար արդյունավետ և նախընտրելի ծառայություն, ինչպես բարոյա-հոգեբանական, այնպես էլ սոցիալական և ֆինանսական առումներով, երբ բնակարան չունեցող ընտանիքը բնակվում է միայնակ, անժառանգ տարեցի տանը, խնամում նրան, իսկ վերջինիս մահից հետո, բնակարանը փոխանցվում է տվյալ ընտանիքին: Այս գործընթացը նախատեսված է նաև ՀՀ քաղաքացիական օրենսդրությամբ:

5.4 Սոցիալական ծառայությունների տրամադրում

Արդյունավետ սոցիալական քաղաքականության իրականացումը անհնար է առանց համարժեք ինստիտուցիոնալ մեխանիզմի, որի շրջանակներում կարևորվում է.

* Սոցիալական ծառայությունների տրամադրման ինստիտուցիոնալ մեխանիզմի բարեփոխումը՝ սոցիալական ծառայությունների միասնական գործակալության ստեղծման միջոցով և նպաստելով շահառուներին միասնական և որակյալ սոցիալական ծառայության մատուցմանը, նվազեցնելով բյուրոկրատական գործընթացները։
* Սոցիալական ծառայությունների հասանելիությունն ու մատչելիությունն ապահովելու նպատակով տեղեկատվական տեխնոլոգիաների կիրառության խթանումը՝ ընդլայնելով առցանց եղանակով մատուցվող ծառայությունների շրջանակը, կատարելագործելով ծառայությունների մատուցման 29 ընթացակարգերը և ընդլայնելով այլ տեղեկատվական համակարգերից ինքնաշխատ եղանակով ստացվող և կիրառվող տեղեկատվության (տվյալների) շրջանակը։
* Սոցիալական ծառայությունների մատուցման ոլորտ ոչ պետական կազմակերպությունների մուտքի խրախուսումը՝ ձևավորելով մրցակցային միջավայր, ներդնելով ֆինանսավորման այլընտրանքային մոդելներ, խթանելով սոցիալական ծառայությունների բազմազանությունը։

**V. ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ ՌԻՍԿԵՐԸ**

* Հանրային դիմադրությունը իրականացվող համակարգային փոփոխություններին՝ որի հիմնական նվազեցման ուղին հանրային մասնակցայնությունն ու իրազեկումն է
* Փոփոխությունների ժամանակատարությունը, որը պահանջում է հստակ պլանավորում և միջանկյալ արդյունքների առանձնացում
* Ռեսուրսների անբավարարություն՝ (մարդկային, ինստիտուցիոնալ կարողություններ, ֆինանսական), ռեսուրսների ապահովվածության պլանավորում իրականացնել բոլոր ուղղություններով
* Քաղաքական շահարկումներն ու ապատեղեկատվության տարածումը, որը պահանջում է հանրային իրազեկման հստակ ռազմավարություն
* Համագործակցային ամուր շրջանակի բացակայություն, որը կարող է առաջանալ տարբեր գերատեսչությունների ոչ բավարար համագործակցության հետևանքում, ռիսկի նվազեցման համար անհրաժեշտ է միջգերատեսչական սերտ համագործակցություն պետական տարբեր կառույցների միջև, ինչպես նաև համագործակցություն պետական, մասնավոր և հասարակական սեկտորների միջև
* Ռազմավարության իրականացման ընթացքում հնարավոր են որոշակի գործողությունների ժամկետների երկարաձգումներ՝ պայմանավորված լրացուցիչ աշխատանքներ իրականացնելու հանգամանքով
* Ռազմավարության իրականացման ընթացքում հնարավոր են որոշակի խնդիրներ համակարգային նորամուծությունների հետ կապված։

**VI.ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ ՖԻՆԱՆՍԱԿԱՆ ՄԻՋՈՑՆԵՐԸ**

Ռազմավարության ներդրումն ապահովող ֆինանսավորումն ակնկալվում է հետևյալ աղբյուրներից.

* Հայաստանի Հանրապետության պետական բյուջե (Հայաստանի Հանրապետության պետական բյուջեից՝ շահագրգիռ նախարարություններին տրամադրվող միջոցների շրջանակում),
* Միջազգային կազմակերպությունների կողմից նպատակային ֆինանսավորում, սեփական ֆոնդեր,
* Հասարակական կազմակերպությունների կողմից նպատակային ֆինանսավորում,
* Հայաստանի Հանրապետության օրենքով չարգելված այլ ֆինանսական աղբյուրներ:
* Առանձին ուղղություններով քայլերի ֆինանսական գնահատականները ներկայացվելու են ոլորտային ծրագրերում։

**VII. ՄՇՏԱԴԻՏԱՐԿՈՒՄ ԵՎ ԳՆԱՀԱՏՈՒՄ**

Ռազմավարության իրականացման ընթացքում առաջնահերթ ուշադրություն կդարձվի շարունակական մոնիտորինգին և վերահսկողությանը: Ռազմավարության միջոցառումների ծրագրով նախատեսվում է ներդնել սոցիլական պաշպանության ոլորտում իրականացվող ծրագրերի և մատուցվող ծառայությունների մշտադիտարկման և տեղեկատվության փոխանակման մեխանիզմ, որը կնպաստի ռազմավարության նախատեսված միջոցառումների իրականացման արդյունավետության գնահատմանը, ծագած խնդիրների հստակեցմանը և հնարավոր լուծումներին:

Ռազմավարության գնահատում կիրականացվի նաև մոնիտորինգի և գնահատման այլընտրանքային ձևերի՝ պաշտոնական վիճակագրական տվյալների վերլուծության, քաղաքացիական հասարակության կողմից իրականացվող հետազոտությունների, զեկույցների միջոցով:

**VIII. ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ ԳՈՐԾՈՂՈՒԹՅՈՒՆՆԵՐԻ ԾՐԱԳԻՐԸ**

Ռազմավարությունը կիրականացվի առանձին ոլորտային ռազմավարություններով, ծրագրերով, օրենսդրությամբ ու օրենսդրական փոփոխություններով:

**ՏԵՂԵԿԱՆՔ-ՀԻՄՆԱՎՈՐՈՒՄ**

**«Աշխատանքի և սոցիալական պաշտպանության ոլորտի զարգացման ռազմավարությանը և միջոցառումների ծրագրին հավանություն տալու մասին» Հայաստանի Հանրապետության կառավարության որոշման նախագծի ընդունման անհրաժեշտության վերաբերյալ**

|  |  |
| --- | --- |
| 1. | Ընթացիկ իրավիճակը և իրավական ակտի ընդունման անհրաժեշտությունը |
| 1.1. | Հայաստանի Հանրապետության կառավարության 2019 թվականի մայիսի 16-ի N 650-Լ որոշման N 1 հավելվածի 1-ին կետի համապատասխան՝ Հայաստանի Հանրապետության կառավարությունը որոշում է. |
| 1.2. | Կարգավորման հարաբերությունների ներկա վիճակը և առկա խնդիրները |
|  | Ռազմավարությամբ նախատեսում է՝  Վերանայել սոցիալական պաշտպանության դերն աղքատության կրճատման, կայուն զարգացման և մարդկային կապիտալի զարգացման համատեքստում և այն դիտել որպես զբաղվածության, առողջապահության, կրթության, սնուցման, բռնությունից զերծ հանրության, գենդերային հավասարության և այլ ոլորտներում արդյունքների հասնելու անհրաժեշտ նախադրյալ:  Վերաիմաստավորել սոցիալական պաշտպանության միջոցառումների համախումբը, ներառյալ սոցիալական ապահովության համակարգերի գործունեությունը, սոցիալական աշխատանքի և սոցիալական աջակցության տրամադրման ձևերը՝ սոցիալական արդարության հասնելու և մարդկային կապիտալը զարգացնելու նպատակով՝ աշխատաշուկայի աշխուժացմանն ուղղված ջանքերին համընթաց:  Առաջ մղել սոցիալական պաշտպանության քաղաքականություններում նպատակային որոշումներ կայացնելու սովորույթը և երկրի քաղաքականությունների սոցիալական ազդեցության գնահատումը, ինչը կապահովի տնտեսական զարգացման արդյունքում ստեղծված հնարավորությունների հասանելիությունը Հայաստանի Հանրապետությունում բնակվող յուրաքանչյուր մարդուն. այն ենթադրում է, որ երաշխավորվում է բնակչության խոցելի խմբերի շահերի լիարժեքորեն հաշվի առնելը՝ աղքատության կրճատմանն ուղղված ծրագրերում: |
| 2. | Առաջարկվող կարգավորման բնույթը |
|  | Նախագծի շրջանակներում կարևորվել են 5 գերակա ուղղություններ.  Գերակայություն 1. Սոցիալական երաշխիքներ և ապահովություն  Գերակայություն 2. Աշխատանքային իրավունքների պաշտպանություն  Գերակայություն 3. Ժողովրդագրական իրավիճակի բարելավում  Գերակայություն 4. Գենդերային հավասարություն, մարդկանց թրաֆիքինգի և շահագործում, բռնության կանխարգելում  Գերակայություն 5. Ինտեգրացված սոցիալական ծառայություններ, երեխաների, հաշմանդամություն ունեցող անձանց և տարեցների հիմնահարցեր |
| 3. | Նախագծի մշակման գործընթացում ներգրավված ինստիտուտները և անձինք |
|  | Աշխատանքի և սոցիալական հարցերի նախարարություն |
| 4. | Ակնկալվող արդյունքը |
|  | Վերաձևավորել սոցիալական պաշտպանության քաղաքականությունները՝ կիրառելով կենսափուլային մոտեցում, ինչը թույլ է տալիս աղքատությունից դուրս բերել և դրա հետևանքներից պաշտպանել ընտանիքներին, աղջիկներին և տղաներին (սոցիալական պաշտպանությունը որպես ներդրում մարդկային կապիտալի համար, այլ ոչ թե դրան ուղղված ծախս): |

**Տ Ե Ղ Ե Կ Ա Ն Ք**

**«Աշխատանքի և սոցիալական պաշտպանության ոլորտի զարգացման ռազմավարությանը և միջոցառումների ծրագրին հավանություն տալու մասին» Հայաստանի Հանրապետության կառավարության որոշման նախագծի ընդունման առնչությամբ այլ նորմատիվ իրավական ակտերի ընդունման անհրաժեշտության կամ բացակայության մասին**

|  |  |
| --- | --- |
| 1. | Այլ իրավական ակտերում փոփոխությունների և/կամ լրացումների անհրաժեշտությունը |
|  |  |
| 2. | Միջազգային պայմանագրերով ստանձնած պարտավորությունների հետ համապատասխանությունը |
|  | Որոշման նախագծով կարգավորմանն առաջարկվող հարցերի մասով միջազգային պայմանագրերով պարտավորություններ չեն ստանձնվել: |

**Տ Ե Ղ Ե Կ Ա Ն Ք**

**«Աշխատանքի և սոցիալական պաշտպանության ոլորտի զարգացման ռազմավարությանը և միջոցառումների ծրագրին հավանություն տալու մասին» Հայաստանի Հանրապետության կառավարության որոշման նախագծի նախագծմանը և քննարկմանը հասարակության մասնակցության մասին**

«Աշխատանքի և սոցիալական պաշտպանության ոլորտի զարգացման ռազմավարությանը և միջոցառումների ծրագրին հավանություն տալու մասին» Հայաստանի Հանրապետության կառավարության որոշման նախագիծը տեղադրվել է Հայաստանի Հանրապետության աշխատանքի և սոցիալական հարցերի նախարարության www.mlsa.am ինտերնետային կայքում` 2019 թվականի սեպտեմբեր 5-ին, ինչպես նաև 2019 թվականի սեպտեմբեր 5-ին տեղադրվել է ՀՀ արդարադատության նախարարության հրապարակման միասնական www.e-draft.am կայքում:

**ՏԵՂԵԿԱՆՔ**

**«Աշխատանքի և սոցիալական պաշտպանության ոլորտի զարգացման ռազմավարությանը և միջոցառումների ծրագրին հավանություն տալու մասին» Հայաստանի Հանրապետության կառավարության որոշման նախագծի ընդունման կապակցությամբ պետական կամ տեղական ինքնակառավարման մարմնի բյուջեում ծախսերի և եկամուտների ավելացման կամ նվազեցման մասին**

«Աշխատանքի և սոցիալական պաշտպանության ոլորտի զարգացման ռազմավարությանը և միջոցառումների ծրագրին հավանություն տալու մասին» Հայաստանի Հանրապետության կառավարության որոշման նախագծի ընդունման կապակցությամբ պետական բյուջեում ծախսերի և եկամուտների ավելացում կամ նվազեցում չի նախատեսվում:

1. ՀՀ ՎԿ 2017թ. ՏՏԿԱՀ, «Հայաստանի սոցիալական պատկերը և աղքատությունը» վիճակագրական – վերլուծական զեկույց, 2018թ. էջ 71 [↑](#footnote-ref-2)
2. ՀՀ ՎԿ 2017թ. ՏՏԿԱՀ, «Հայաստանի սոցիալական պատկերը և աղքատությունը» վիճակագրական – վերլուծական զեկույց, 2018թ. էջ 75 [↑](#footnote-ref-3)
3. ՀՀ ՎԿ ՏՏԿԱՀ 2017թ. «Հայաստանի սոցիալական պատկերը և աղքատությունը», 2018թ. հրապարակում, էջ 48 [↑](#footnote-ref-4)